
			През моята вселена

			Вилнее вятърът, заключен зад прозореца –

			обяздва вълчата луна на януари.

			Дали ще се разпадне без посока

			животът ни, през който крачим?

			Нарамили годините на детството,

			вървим през равнини, реки и хълмове –

			Дали в историята ни ще има бедствия,

			ще грее слънце или пък ще падат мълнии?

			Там, дето сме родени – ще останем ли?

			Или ще тръгнем без да се обръщаме?

			И болките къде ще разтоварим?

			Кога ще спрем преди да се завърнем

			 

			в дърветата, във птиците, в тревата,

			във водопада, в камъчето и в морето?

			Притихва вятърът в нозете на луната –

			вълкът във мен сприятелява се с детето.

			И с лекота следите от въпросите

			изтрива утрото. До новата луна.

			Вървя. Не спирам. Думите ме носят

			през моята вселената – 

			посока, 

			               път, 

			                        пространство, 

			                                                  светлина. 

			Някога

			Някога

			старите тъжни облаци

			можех с крила да прегръщам.

			И песента им възкръсваше

			в щастливи дъждовни пръстени.

			Тази песен после разтворих

			в пръстта. А крилата порязах.

			И изведнъж проговорих.

			И отведнъж пораснах.

		

	
		
			Обещание

			Бавно чертаят очите ти

			върху моето тръпно тяло

			профилите антични

			на нощите и на лятото.

			Странни сме тази вечер – 

			дъгата не я прескочихме.

			И ето – заспиваме вече

			със сърца като пусти острови.

			Но се заричаме твърдо,

			че утре ще бъдем други.

			А утрото ще е по-мъдро

			от всички клетви и думи.

		

	
		
			Циганско пладне

			Пак ни замели бясната мелница,

			пак ни заблъска от камък до камък.

			Гледам през покрива – нижат се делници:

			тъжни комедии, весели драми.

			Шляпат пети... пак от слънцето гонен,

			втурва се вятърът, за да разчисти

			старите сметки, новите спомени,

			всички нощес позакърпени истини.

			В душното пладне, нарамил бохчата,

			циганин мъкне прашните празници.

			Мятай, момиче, пътя на рамото – 

			дим да те няма в катуна на мрака.

		

	
		
			Изповед

			По праисторически плача

			в тревата. И аз съм трева.

			Облако, мой мъдър палачо,

			чуй, моля те, изповедта:

			Влюбих се толкова млада,

			изживях сто живота с греха,

			че ме тъпчат, но пак разцъфтявам –

			вярна любовница на дъжда.

		

	
		
			Предчувствие

			Хлопва някъде някой прозореца,

			блъсва някъде някой врата.

			Уж общуваш, а с никого не говориш – 

			като дъжд вали тишина.

			Уж е птица, а виждаш да свива

			дом от завист под твойта стреха. 

			И под нея с обида заспиваш.

			И се будиш с неясна вина.

			А дали ще успееш да вникнеш

			във въпроса – защо е така? 

			Бели гарвани кротко ще литнат – 

			снежна пепел ще разстелят.

			Ще затрупа дори и пророците

			този мраз, ужким толкова бял... 

			Ще залостиш трезво прозорците.

			Но градът ще е мъртво пиян.

		

	
		
			Двустишие

			Бялото вино с тъга потича

			полива на чашата сухия корен.

			Някъде пада простреляна птица.

			Някой в душата ми кално се рови.

			Може би търси нещо да вземе,

			може би идва нещо да смачка.

			А, съюзено отново със времето,

			виното капе и плаче, и плаче... 

		

	
		
			Настроение

			Един закъснял чадър

			ме целуна съвсем неочаквано.

			И аз се почувствах добър

			стар спомен от стара ракла.

			В окото ми светна дъга

			и отключи на къщите портите.

			И замириса на хляб денят,

			хранещ гладните тихи нощи. 

		

	
		
			Една китара

			Нощта навлече черен капишон

			и метна плътната си тога.

			По стръмния небесен склон

			се спусна в ниското, при хората.

			И тръгна срещу острите треви,

			с един замах телата им съсече.

			И чух към мене да върви,

			видях, че ме настига вече.

			Внезапно в мрака ме повика

			една китара. И засвири.

			Усетих всичко как притихва

			и струните ѝ как разлистих. 

			Под капишона светнаха косите,

			свали си тогата нощта и тръгна

			нагоре, към небесните орисници.

			А долу трелите родиха утро. 

		

	
		
			Сутрин

			Тъй ли през прозореца излиза 

			кашлицата черна на годините,

			както от дома ни се изнизват

			хората, ограбили душите ни?

			Тъй ли никне, посадено, цветето

			в тъмната студена стая,

			както с топлината на ръцете си

			мама сутрин сгрява чая?

		

	
		
			Старостта

			A старостта внезапно ще похлопа

			като бездомна, зъзнеща жена.

			И дълго после дланите ѝ кротки

			ще светят върху бялата врата.

			Отвътре ще се чуе плач на чехли,

			ще приближи, ще секне отведнъж.

			Подобно зажадняла стъпки ръж

			ще се полюшне, после ще увехне. 

			Вратата ще отвикне да се смее,

			прозорецът ще почне да мълчи.

			И само нощем там ще е населено

			с далечни…тъй далечни дни.

		

	
		
			Идеология на сезоните

			Очакване

			Не можеш да се отделиш от бреговете

			на морето!

			Толкова години

			опитваш се да бъдеш друга –

			студена, недостъпна, неприветлива...

			Но щом го видиш сутрин

			как събужда силата си

			и спокойствието едновременно –

			разцъфваш без значение

			дали те е опустошило с безразличие

			преди това.

			Така ли чака вечната съпруга

			откривателя

			на нови светове, 

			докато връщането у дома за него

			е само миг докосване по прилив?

		

	
		
			Дали е синьо лятото

			Дали е синьо лятото,

			дали е синьо?

			Когато черно слънцето изгрява

			във очите ти,

			а падащата ниско над небето

			луна 

			е бяла, тъй както бяла е 

			ракията,

			според един поет – 

			забравен между страниците

			на стихосбирките

			и на учебниците 

			за бъдещи учители

			по български живот...

		

	
		
			Сезон на мечтите

			По стъпките на лятото 

			отдавна спряхме да вървим...

			В страната ни, засипана от зими

			във преспи на омраза се загубваме

			все повече.

			Не можем да извикаме за помощ,

			защото студ сковава

			гласните ни струни 

			и те са ледени висулки,

			с които можеш да порежеш някого,

			aко не дойде пролетта,

			която да ги стопли и да ги стопи,

			а после да ги оцвети във огнено

			една неземно пъстра есен 

			и да им върне онова звучене

			на четири годишни времена...

			Когато върнем думите,

			с които да рисуваме живота си

			без злоба, завист и омраза –

			ще можем да открием и следите

			на своите мечти.

			А те са лято,

			без значение

			какъв сезон е!...

		

	
		
			Животът ни е юка

			Животът ни е юка, посадена

			на склона, който слънце не огрява.

			Растем, множим бодлите си.

			Внезапно

			разцъфваме... и дълго остаряваме.

			А венчелистчетата на огромното ни его

			да бъдем центърa на всеки цвят,

			около който младите листа

			се учат 

			как соковете на живота да събират,

			по стръмнината на годините се пръсват –

			като монети от продънен джоб изпуснати.

			Но как успяваме отново

			ядро 

			да създадем от вярата,

			че има още залези и още изгреви

			да преплетем в бодлите си и да полюляме

			подобно пеленачета бездомни. 

			Протягаме се

			първо бавно, за да видим

			дали ще зърнем слънцето за малко – 

			да разберем ще свети ли по пътя ни

			към смисъла за ново разцъфтяване.

			Изгърбваме се 

			от протягане. Със времето 

			така зависими от светлината ставаме,

			че склонът повече не ни издържа устрема. 

			И тръгваме към неизследвани пространства – 

			по стръмното

			на мислите пълзим, изправяме се, 

			летим нагоре... и навътре в себе си

			летим, докато не открием,

			че колкото е по-дълбоко скрита 

			светлината,

			животът ни разлиства я все повече.

			Цъфтим отново, но без венчелистчета, 

			на склона, заслепен от месеца – 

			една изгърбена и леко тъжна юка, 

			сама

			с бодлите си и нощем светеща. 

			 

		

	
		
			Последно лято в Родопите

			Разпродаваме този живот!

			Стига повече сме се крили в гората

			на заблудата, че сме в приказка.

			Виж, пожълтя и изсъхна тревата

			в това лято на истини.

			Прах и пепел са всички пътеки,

			по които тичахме през годините,

			нарамили чужди истории.

			Зад завоя на хълма и римите

			на младостта ни се скриха с мотора си.

			Чуй, децата ни скоро ще спрягат

			с други хора своето щастие. 

			А дръвчетата пак ще раждат ябълки.

			Kаквото било е, тук отново ще расне.

			Но за нас ще е тихо и тягостно.

			Хайде, хлопвай вратата – грабни само куфара, 

			мое лято, последно в Родопите – 

			напълни го с птича песен и със светулки!

			Искам пак да бъдем двойка без опит –

			ти младоженецът, а аз – булката.

			И да започнем отново на чисто

			да изграждаме дом от мечтите си –

			нали знаеш какви семенца сме посели?

			Ще поникнат в двора на есента ни. Ще се разлистят.

			A през зимата ще разцъфтят в бяло! 

		

	
		
			Мълчание

			Когато думите са си отишли,

			а мислите са облаци,

			объркани

			от вятъра

			на чувствата –

			ту нежен като утринно докосване,

			ту бурен, сякаш сто реки

			решил е да подгони

			по камъните стръмни

			на следобеда – 

			не се опитвай да говориш.

			Вслушай се 

			във собственото си мълчание

			и вечерта 

			във него потопи я цялата.

			Тъй тъмносиньо

			може би е празното 

			съзнание – 

			като вселена,

			притихнала 

			преди взрива

			на ново раждане! 

		

	
		
			Сън 

			Изморих се 

			да правя планове,

			да бъда позитивна,

			да откривам доброто

			и да разказвам за него.

			Защото

			всеки план е като кула от кибритени клечки

			и дори само едно дихание – 

			непремерено, по-емоционално някак си,

			на въздишка или на почуда,

			я събаря, сякаш никога не е била построена

			и дори пак да я подредиш,

			ще знаеш, че случайността е по-силна от нея.

			И още, защото

			позитивизмът е изкривено огледало,

			в което не искаме да виждаме браздите

			по идеално изгладените ни дигитални лица,

			а звукът от всекидневните малки убийства,

			които правим с думите си или 

			от които самите ние падаме в трапа им – 

			е заключен зад рамка

			и нямаме никакъв

			шанс да го чуем...

			Но тях ги има – и браздите, и шума,

			и срутената кула.

			И понеже с изгрева нищо от тях не изчезва,

			събудено от само себе си по-мъдро, 

			а напротив – става по-ясно:

			за виждане, за слушане, за усещане – 

			как да откривам доброто 

			и да разказвам за него,

			щом самата аз съм изтъкана от болка,

			от противоречие, от несигурност...

			Изморена съм.

			Искам поне като затворя очи

			да сънувам, че живея простичко.

		

	
		
		

	
		
			Поезия на двора

			Поезията е на двора.

			Където първата арония се кипри

			смутено, някак, между клоните

			на храста.

			Тук слънчевият лъч не може да я види,

			да я хареса и да я поиска 

			за дългите си дни, в които облакът

			затиска с белия си пух вратата 

			на небесния му дом.

			Преди да я откъсна, за да я погледам

			и наситя сетивата си 

			с червено-черния загар 

			на идеалния ѝ кръг,

			глухарчето до клоните на храста

			се разпука 

			и в кошничката му за слънчеви лъчи

			най-любопитният от тях се хвърли

			с глава напред, подобно акробат,

			и докато въртеше се във въздуха

			с блестящото си салто...

			я зърна. 

			Мигът на влюбването – 

			от стихосбирката,

			която дворът пише всяка сутрин

			и всяка вечер слага под възглавницата

			на Вселената.

		

	
		
			Където ни видят очите

			... И някъде в дерето ще се срещнем – 

			където сенки няма, 

			защото слънцето е впримчено в клонака.

			Вековните дървета ще ни пазят

			от страховете, скрити в раниците ни.

			Ако ги хвърлим като камъни в реката,

			пресъхнала от спомени за бурите,

			ще разберем, че винаги сме носили

			хвърчило 

			и вече

			можем 

			да

			         от-

			                  ли-

			                            та-

			                                       ме... 

		

	
		
			Тръгват си туристите

			                                       на Веселина Х.

			 

			Празна е масата, 

			и столовете са празни – 

			тръгнаха си туристите 

			и оставиха смачкани

			чаршафите на почивката си.

			Занеси ги в пералнята,

			не е нужно да слагаш белина –

			виж колко са шарени,

			нека останат ярки 

			цветовете им.

			Ще те топлят през зимата,

			когато останеш сама

			със спомена за лятото

			и хората, с които то флиртуваше

			на твоя двор

			край цъфналата пасифлора.

			Вратата затвори. 

			Спусни и щорите – 

			не позволявай вятърът на есента 

			да грабне ароматите 

			на споделено щастие,

			полепнали по мебелите

			и картините с море и лодки,

			тръгващи от залив,

			който само си сънувала.

			Напролет може да почистиш

			терасата и двора,

			да извадиш масите

			и столовете покрай тях 

			да подредиш, цветята също,

			най-вече пасифлората –

			венецът на Исус така изглеждал,

			казват...

			 

			 

		

	
		
			Приказка за възрастни

			Страшни приказки пишe небето 

			тази вечер и спускащата се нощ... 

			Виж, луната огрява дерето

			и всеки клон е надвиснал нож!

			Можеш ли да затвориш очите си

			и диханието си да приспиш,

			и най-после да спреш да се питаш

			мъртъв ли си или си жив?

			Щом успяваш да стигнеш дома си

			без да следваш нишката от трохи,

			дето детството ти по пътя нарони,

			а порастването ти заличи –

			значи не си готов да загубиш

			онзи ключ, който провесваше на врата,

			за да има с какво да отвориш

			портите на сродната си душа.

			Той остана в старото ти сандъче 

			под пластове прах и печал…

			Помниш ли колко дълго се чудеше

			защо ти трябва, щом си вече успял

			с име, семейство, професия, 

			с апартамент и кола – 

			с ясна визия за заплата и пенсия

			и работата, за която си се венчал?

			Как се случи, че по пълнолуние

			светът ти внезапно се разлюля,

			от небето запраска лудост,

			а по пътя ти страх избуя...

			И смехът си натъпка в торбата

			за ненужни неща и боклук –

			дали си вярваше, че като я изхвърлиш

			ще заспиваш ти, а ще се будиш друг:

			по-силен и по-мъжествен,

			с още влияние и даже по-млад?

			Хайде, приятелю, признай честно – 

			не изпитваш ли още глад

			за оня трепет, с който яхваше лодката

			на детската си мечта 

			да откриеш какво има зад хоризонта - 

			и да тръгнеш със следващата вълна...

			Не е нужно да режеш клона,

			за да видиш небето пак,

			и звездите колко са много, 

			а Луната – разцъфнал мак...

			Трябва само да се вгледаш в очите

			на жената, която избра

			преди толкова много зими – 

			да стъкмиш с нея къщичка под снега,

			като от книжката, която

			така обичаше да ти четат – 

			когато беше като кутре малък

			и приказката беше света...

			Виж, тя чака те в шепа събрала

			загубените от теб мечти...

			Но ако не искаш да си ги върнеш – 

			пусни нея да полети.

			Защото приказките са страшни,

			само ако не искаме да разберем,

			че след всяка Луна идва Слънце

			и след нощта грейва ден.

		

	
		
			Старите майстори

			Как да е луда любовта като вино,

			ако лозята са вече изкоренени?

			Наливат старите майстори в пивницата

			на времето тайните си несподелени.

			Как лъщяха по изгрев зърната на гроздето – 

			черни перли на най-топлата гръд!

			И изпълваше погледа им по пладне с горест

			лепкав, сокът на напращелия плод.

			Как пристъпваха плахо да го погалят!

			И набъбваше със следобеда им страстта

			да разсъбличат и лудо да любят безкрая

			ред по ред, асма по асма...

			Как наяве сънуваха, че дълбоко проникват 

			и не спират да мачкат жарката плът.

			А насън всяка нощ изпразваха линове

			и по вино гадаеха бъдещия си път.

			Стари, бъчвите дъбови сутрин ги чакаха

			да измият очите им, да ги напълнят с живот.

			Колко зими така любовта отлежаваше

			и как напролет се будеше с нектара на Бог...

			А са празни лозята на младостта им. И вече

			сухи са линовете даже на старостта.

			Ще затвори пивницата на времето. Но в синовете им

			като младо вино ще шупне любовта.

		

	
		
			Есен, вино и куче

			Дочаках есента, 

			приседнала на камък

			в гората.

			Докато се взирах в небето

			за знак 

			къде ще ме отведе 

			сезонът на виното,

			едно куче 

			близна ръката ми,

			изтръпнала от напрягане

			да пише бъдещето 

			по невидимия лист

			на съдбата – ако я има, 

			разбира се.

			Черната му муцунка

			спря пръстите ми,

			които и без това

			не знаеха как 

			да продължат

			съчинението

			за собствения ми живот.

			Станах от камъка.

			Сипах си вино –

			от миналия сезон.

			Вдигнах наздравица 

			с камъка.

			Погалих кучето –

			то вече

			ме следваше по петите, 

			незнайно как 

			танцуващи в ритъма 

			на падащите листа

			от дърветата – 

			като удивителни 

			върху празния лист

			на очакването за знаци,

			ако ги има, разбира се.

			Бъдещето – казах си – 

			е вино следваща реколта.

			Сега

			е само грозде,

			набрано по изгрев.

			И някой, с когото

			да споделиш очакването

			от неговото узряване

			в бъчвите на вечността. 

		

	
		
			Минзухарите през октомври

			Минзухарите през октомври

			са конспирацията на пролетта

			срещу вледеняващата идеология

			на зимата.

			Тя се опитва 

			да промъкне в домовете ни

			облаците на отчаянието;

			да сниши хоризонта

			на мечтите ни чак дотам, 

			че да свикнем

			да ходим изгърбени,

			за да не го губим от поглед.

			Чуваш ли тътена, с който 

			сгромолясва миналото 

			и го превръща в пепел,

			от която няма възкръсване?

			Идеологията на празното

			и абсолютно изчистено 

			от смисъл настояще...

			Виждам го.

			Но опитвам да вникна

			в пейзажа на октомври.

			Минзухарите в него

			са опровержение, че е утопия

			съвършеността на света.

			Те са манипулацията на Вселената,

			укротените ѝ бесове

			срещу цикличността

			на това, което идва и си отива;

			нежният ѝ бунт срещу 

			статуквото на сезоните;

			играта на природата

			с въображението 

			на земята и небето –

			без противопоставяне

			и без разделение на добро и зло – 

			абсолютното обезсмисляне на битката.

			Октомврийските минзухари!

			Време е да превърна в своя

			ведрата философия,

			с която слънчевите им чашки

			пробиват мъглата и се смеят 

			на неизбежността 

			на зимата.

		

	
		
			Вятър

			 

			Как убийствено духа

			вятърът в клоните

			на косите ми!

			Откъде ли довя песъчинки

			и защо ли заседнаха

			като кораб,

			разбит от вълни

			и течения яростни,

			в най-дълбокото дъно

			на очите...

			Пресушени морета

			са вече

			на лицето ми –

			като карта разтворено 

			върху старото

			синьо писалище

			на небето...

			 Споменът –

			за онази гора,

			която не успях да пребродя

			във мислите;

			за реката,

			чиито мостове се срутиха

			във душата ми...

			и за тепетата –

			толкова тъжни

			в сърцето на своята вечност –

			той е

			край на поема

			за моята младост

			и начало на епос

			за зрелостта,

			с която се опознаваме...

			 

			Бурно издишване е

			и зашеметяващо вдишване

			на живот!

			 

		

	
		
			Не заспивай след изгрева

			Не заспивай след изгрева

			над Родопите –

			тази стара 

			и добра планина.

			Той последен е 

			от този прозорец.

			И е книга,

			готова да я разтвориш

			като ден –

			последен и първи

			едновременно.

			По Добри

			„България не е диалогична.

			Тук само се кръстосват монолози.“

			                                      Добромир Тонев

			Тук само се кръстосват монолози

			но никой другия не чува.

			И падат като стари некролози

			илюзиите, че ще бъдем други.

			В капана на обществените страсти

			сами се хващаме, без някой да го иска.

			Кога ще разберем, че лично щастие

			не можем да изпратим чрез поискване

			до никого, най-малкото до себе си,

			защото вече сме послания без думи.

			Отдавна чувствата обесихме,

			а смисълът изтрихме с гумичка.

			Какво, ако опитаме да яхнем

			невинността на детството и литнем лудо... 

			В ремонт е хоризонтът днес. А „ние бяхме“

			е ясно вече, че не е „ще бъдем“.

			Герои сме във опера без ария –

			друг получава в края нашите цветя.

			Живеем в нищо повече от България,

			умираме в нищо повече от света.

		

	
		
			Книгата

			Агентите 

			прочетоха книгата.

			Не успяха обаче

			да разберат

			нито дали е положителна,

			нито дали е отрицателна – 

			изобщо

			каква е оценката,

			която даваше авторът

			на социализма,

			на прехода,

			на демокрацията...

			Затова я прочетоха

			още веднъж – 

			този път

			отзад напред.

			Всеки самостоятелно.

			Не пропускаха дискусии.

			Стояха и слушаха.

			Мълчаха.

			И си записваха.

			Мислиха.

			Сънуваха.

			Даже питаха звездите.

			Един по един –

			не вкупом –

			за да не ги заподозрат

			в незрялост.

			Авторът беше 

			доволен

			от такова внимание,

			не беше си и мечтал

			да е център

			на интерес

			от толкова хора

			с тайни. 

			Радваше им се

			явно.

			Питаше ги

			не искат ли нещо

			да им каже.

			Да обясни.

			Да се самоанализира.

			Себе си и книгата –

			за да им е oт полза.

			Да са по-близо до него.

			Да го почувстват.

			Даже да се докоснат

			до най-дълбокото 

			на душата му.

			Но нито един

			не знаеше как

			се задават въпроси

			очи в очи,

			нито какво

			може да намери

			там, където

			няма идеология.

			Защото те отдавна 

			бяха научили –

			нещо повече – 

			беше станало

			не втора,

			а първа природа:

			да гледат

			без да виждат.

			Да слушат

			без да чуват.

			Да докосват

			без да чувстват.

			Да следят

			без да следват.

			Да научават

			без да разбират. 

			Затова и книгата

			остана бяло поле

			за агентите.

			Всеки от тях 

			можеше да съчини

			донос

			според това,

			което очакваха

			от него

			тези, които

			той никога

			не знаеше 

			кои са.

			Така и направиха.

			Една сутрин,

			докато си пиеше 

			кафето и 

			гадаеше бъдещето

			по утайката 

			на миналото

			наводнение, 

			авторът отвори

			всички доноси

			за своята

			книга

			и за себе си. 

			Въображението,

			с което бяха 

			написани,

			разтегли устните му.

			в усмивка.

			Не се изненада.

			Вече беше 

			го видял

			в тинята,

			която 

			го заобикаляше.

			Тя не можеше

			да го достигне.

			Беше готов

			да започне

			следващата

			история. 

		

	
		
		

	
		
			Чайковски и чакалите

			„Винаги стой на ръба на бездната на отчаянието,

			а когато усетиш, че си на края на силите си,

			отстъпи малка крачка назад и пийни чаша чай“. 

			                     Блажений старец Софроний Сахаров 

			Чайковски и чакалите...

			не се римуват.

			Музиката и воят 

			няма как да имат 

			нещо общо.

			Общото е само

			в дирижирането. 

			Не си мислете, че не може

			да се дирижира вой.

			Напротив.

			Чакалите 

			могат да бъдат

			брилянтни изпълнители.

			Правят го точно така:

			самецът с най-злостен характер

			започва солото.

			Останалите, глутницата,

			се включват с исо

			в момента, когато 

			над главите им замахне

			с палката си...

			дресьорът.

			Чакалите обичат

			да бъдат дирижирани

			от дресьори. 

			Стават зависими от тях.

			Почти е невъзможно

			да се еманципират.

			Веднъж поддали се

			на дирижиран вой,

			след който 

			получават награда 

			според майсторството си,

			се влюбват в дресьора.

			Обхваща ги

			стокхолмският синдром,

			стават все по-тихи

			след изпълнение

			и все по-яростни,

			когато го започнат.

			Диригентите на Чайковски – 

			обратно – 

			не замахват с палки.

			Движенията им просто

			приличат на криле

			на чайка,

			рееща се в небето

			на акордите.

			Деца от стъкло,

			сипващи чай

			в стакана на времето.

			Но какво да правим,

			щом живеем

			между Чайковски и чакалите? 

			Не знам за вас.

			Аз ще опитам

			да направя чай,

			да поканя чакалите

			на по чаша,

			с извиващ се дим

			към небето, като път,

			изпълнен с криволичене

			и въпросителни 

			за страха, за обсебването,

			за зависимостите...

			Ще пусна Чайковски – 

			Лебедово езеро,

			Спящата красавица,

			Лешникотрошачката. 

			Ще дирижирам мълчанието,

			докато слушаме

			вълшебната музика

			заедно

			и докато последният дим

			се разтвори във въздуха

			в очакване. 

			Ще заплачем с чакалите

			заедно,

			може би.

			И може би

			ще открием, че римата

			между всички нас

			не е нищо повече

			и нищо по-малко

			от чаша чай,

			която да отпиваме

			на бавни глътки

			чак до края

			на вечността. 

		

	
		
			Сбогуване 

			Есен е. 

			Рони листата си златни тъгата отвсякъде.

			Без песен

			сбогуват се с гълъба на кръстопътя до дома.

			Месец 

			за избор, който отвътре го мачка и стяга.

			Свети

			празна ключалката на залостената му вече врата.

			Отнесен,

			човекът седи срещу нея и гледа.

			Кестени

			са очите му. Нямат ни капка живец.

			Блесва

			в тях спомен за живия дом. После гневно

			трие го вятърът от лицето му, пада скреж.

			Бясно

			изнизало се е времето му тук вече.

			Тесни са

			тялото и умът му за изгубената мечта.

			Късно е 

			да отключва отново вратата човекът.

			Ще възкръсне

			без него в къщата само печал.

			Меси

			битката за живота му хлябът на избора.

			Лесен

			е само вотът на гълъба за трохата хляб.

			Не е ясно 

			накъде ще поеме, за да търси извор: 

			десни

			и леви са завоите само, мостът над тях е прав. 

		

	
		
			А варварите вече тук са

			„Сега какво ще правиме без варвари?

			За нас все пак те бяха разрешение.“

			                                   Константин Кавафис

			А варварите вече тук са

			без императорът дори да е усетил

			кога са минали през портите

			и даже домове са вдигнали.

			Без преторите1 да са сложили

			смарагдовите пръстени,

			за да ги респектират,

			и без дори да са успели

			да облекат най-пищните си дрехи –

			днес варварите са при тях

			по-бляскави и по-внушителни 

			от цялата им власт 

			и от законите,

			защото вече купиха сенатори,

			които да кроят живота

			според онази риза,

			дето мъкнат от земите си.

			И най-изкусните оратори

			си съчиняват мислите

			в нозете им. 

			А на площада

			и в покрайнините на града –

			дали е тихо или шумно, 

			дали е утро или вечер –

			без значение – 

			е все едно и също, 

			като след огнен ад, 

			погълнал миналото

			и заличил следите му. 

			Защото 

			варварите

			са вътре 

			в нас. 

			

			
				
					1 Пре́тор (лат. praetor, от prae-ire —  предводител) — държавна длъжност в Древен Рим;.	

				

			

		

	
		
			Градски шахмат

			Този град не е за оставане.

			Не е столица на духа.

			Тук културата е ограбена

			от клошарите на властта.

			Те не бъркат по кофите

			и не спят под развалини.

			Носят маски на патриоти,

			а сърцата им са везни.

			На тях тайно отмерват

			облагите да държат в шах

			всички фигури на полето,

			преподреждайки ги чрез страх

			от провал и от сгромолясване,

			от обществен бойкот:

			ако натежи повече блясъкът,

			ще го уравновесят със комплот.

			Предварително е подготвен – 

			с главни герои и хор.

			Даже градските идиоти

			влизат в роля. А режисьор

			става всеки, който готов е

			за фъстъци да осребри

			даже личното си достойнство,

			любов, приятелства и мечти.

			И черното да тръби, че е бяло,

			а бялото да пръска с кал,

			без значение кой му вярва – 

			нали вече се е продал...

			Нали залял е с петна полето

			с всички фигури в тази игра. 

			Шах и мат. Отстранени са. Ето – 

			преподрежда се вече властта.

			Шах ли казах? Поле ли бълнувам?

			Как римувам клошари и власт?

			Ще ви кажат, че само сънувам

			и ще питат – коя, всъщност, съм аз?

			Тази, дето ще тръгне, съм. Без сбогуване.

			С куфар с хълмове и река.

			А градът, моята столица на културата,

			ще е с мен – навсякъде по света. 

		

	
		
			Няма да съм тук

			Бях тук.

			Но вий не бяхте с мен. 

			Ще тръгна скоро.

			И ще се обърна

			само да ви кажа

			„сбогом“, 

			приятели, които

			ме забравихте

			веднага, щом изгодата

			от близостта ни

			свърши.

			Не ме интересува

			вече 

			дали е стигнала

			сълзата ми

			до вас – 

			аз я отроних 

			толкова отдавна,

			че вече

			е поникнало цветче

			на мястото, където

			толкоз много

			ме болеше.

			Ще тръгна скоро.

			Ще ви кажа само

			„довиждане“,

			приятели, които

			ме стопляхте

			без да усещате бодлите

			на таралежа

			в мен.

			Това кълбо

			настръхнало от болка

			заради всички други,

			дето имах за приятели,

			все още

			ме дълбае...

			Така дълбоко

			е проникнало

			в сърцето ми,

			такава бездна

			е отворило,

			че трябва да избягам,

			за да не литна

			право в нея

			и да ви изгубя.

			Ще бъда с вас.

			Но няма да съм тук.

		

	
		
			Новият потоп

			След векове насилия, ухилена и дива,

			навярно от уплаха, Земята полудя.

			Пустеят и чернеят огромни празни ниви

			и пада носталгично бял спомен за снега.

			Но слепите проглеждат и глухите дочуват 

			как нов потоп заражда се в недрата на света.

			И става все по-тъмно – като в утроба на пророчица,

			и толкова e тихо, че даже Ной заспа.

			Къде ли ще се скрият, когато дойде време

			животни, хора, птици – децата на света? 

			Спасителният кораб не е готов. А бременна,

			Земята стене вече, разпуква семена...

			И щом настъпи време със сърпа си огромен

			Луната да разцепи в миг пъпната ѝ връв –

			какво ще ни залее, щом сме посели мразене

			и кой ще оцелее да го ожъне пръв?

			Къде ще го натрупа, кога ще го запали?

			Ще гледа ли как после изстива пепелта? 

			Ще може ли от нея искра любов да пламне

			и да подкара времето пак колелото на света?

		

	
		
			Поема по Далчев

			„И на вратата листът със словата:

			Стопанинът замина за Америка“

			                                         Атанас Далчев

			Стопанинът не тръгна за Америка,

			остана тук да бори ветровете.

			Изправяше се всеки ден пред мерника им.

			И всеки ден умираше. Последно.

			Така с годините привикна

			да бъде мъртъв, че забрави

			какво е да си жив, да тичаш

			с гърди като платна през вятъра...

			Когато го усети, стегна куфара.

			Изпразни къщата и стана тихо

			в душата му, съвсем като пред буря.

			Потегли, без да се сбогува. Но написа

			наместо с думи, със листа от кестен

			една поема за смъртта и вятъра.

			И на вратата я заби като мишена:

			„Стопанинът замина за... Испания“. 

			Песен за оставането

			През спуснатите щори на града

			не виждам аз дали се зазорява.

			Но чувам как плющи дъждът – 

			ожесточен шамари как раздава

			на хора без подслон и дом,

			на птици, не заминали към топлото.

			И странен напев: „Bring me home”

			от горния етаж провлачва се.

			Кой може да е пуснал песента

			във несъбудения още ден и в бурята?

			Дали е мъж? Или е жена?

			И има ли значение какъв език говори?

			Какво ли го измъчва, че макар под покрив

			дъждът плющи в душата му и прави рани?

			Не е ли по-щастлив от него просякът,

			завит с чердже на ъгъла и гълъбите хранещ?

			Но светва хоризонтът и през щорите

			аз виждам слънцето как бавно се протяга.

			Ще стана. Ще събудя хората.

			И добрината им ще занеса на прага му.

			Така след болката от яростния дъжд

			и от онази песен с припева протяжен

			дали една жена или един мъж –

			ще се усмихне и ще иска да остане. 

			 

		

	
		
		

	
		
			Ела във Аликанте 

			„Ще бъда в Аликанте през септември“

			                                           Ирен Чанкова

			Ела във Аликанте през септември – 

			макар че никой тук не те очаква, 

			a бялата луна над Санта Барбара

			огрява пясъка чак до Табарка.

			Защо подпалва светлината тази блудница,

			когато всички спят, дори ключарите?

			И даже от града заминал е

			последният потомък на палача...

			Какво ли търсят гларусите – върху всяка бойница

			накацали и викащи във тъмното?

			Война ли пророкуват? Или споменът 

			за някаква любов държи ги будни? 

			 

			Дали крилете им са толкоз бели,

			защото господарят им не може

			да ги помилва и нахрани със трохите

			от пиршествата на историята...

			Къде ли се отдръпнаха стрелците?

			Защо сама е крепостта – като девица?

			И ако можеш да приспиш под фикуса

			честта си, вместо да нахлузиш ризница – 

			ще го направиш ли? Кажи ми, рицарю.

			Чие спасение ще избереш да следваш – 

			на срутили се като смисъл принципи

			или на себе си, опълчен срещу всичко?

			Не питай нищо, ако през септември

			си в Аликанте – ей така, заради отлива.

			Пусни със него да отплава времето,

			и някъде напред да пусне котва –

			под бляскавия обръч на светицата,

			наречен ореол... О, Санта Барбара,

			салют! Луната се съблича.

			И пада в изгрева за сутрешното си зачатие.

			Ела във Аликанте през септември

			Постой за кратко. Или остани завинаги.

			Домът е там, където времето

			се спира, докато не се усмихнеш.

		

	
		
			Най-съвършеното стихотворение

			                                              на мама

			Не съм готова още

			стихотворение да посветя на тебе, 

			мамо!

			Защото ти си част от мен!

			А как да посветя поема 

			на своето несъвършенство?

			Как да възпея

			изпепеляващата ме вина

			след грешките?

			Как да се преклоня

			пред планината

			във гърдите ми –

			от гняв и болка,

			от безсилие и от кураж,

			от страх и устрем?

			Как да се закълна

			във вечна вярност,

			щом даже вярата си

			не успявам да спася

			от чужда завист винаги?

			Как да ти кажа 

			простичко „обичам те“,

			когато искам

			да опиша с думи

			прозрачността 

			на първата сълза,

			с която тръгнах

			по своя път 

			и те оставих да ме чакаш?

			И как не мога

			да намеря всички цветове,

			за да наситя с тях

			рисунката на дните

			с най-обикновеното

			отваряне на портата

			и твоето „здравей, момиче“!

			Защото аз съм ти

			и ти си аз, 

			но ме научи

			да има още място в мен

			и значи в тебе също – 

			за моите деца – 

			най-съвършеното стихотворение,

			което мога да напиша,

			а ти да препрочиташ,

			мамо! 

		

	
		
			Остани при себе си

			                                         на сестра ми

			Стояхме точно тук – на тази улица

			с раници, пълни с очакване

			да си върнем усмивките.

			Юни изпълваше

			надеждите ни –

			като паеля 

			в гостилницата на Роза,

			така щедра

			към всеки, който 

			се е загубил

			по пътя си.

			Каква тежка година, каза ми.

			Толкова тежка, отвърнах.

			И тръгнахме

			през месеците назад,

			докато вървяхме напред, 

			с гръб към пристанището

			на Аликанте.

			Корабите не чакаха нас.

			Някой друг беше вече готов

			да отплава.

			Ще се върна тук, казах ти.

			Ще се върнеш, отвърна ми.

			Слънцето дори не успя

			да ни целуне

			това лято –

			огромно и тъмно.

			После дойде есента

			с листа, които затрупаха 

			дните ни.

			Грижата може

			да убива точно толкова,

			колкото и безгрижието -

			научих.

			Беше време 

			да стегна куфарите.

			И ето, днес на същата улица

			в Аликанте

			стоя. Мисля за годината,

			която обърна живота ни

			по различен начин – 

			като пясъчен часовник,

			който вече отмерва 

			следващия период.

			Мисля за котвите. 

			За платната.

			За усмивката ти,

			потопена на дъното

			на едно море, по-солено

			от сълзите ти тази есен.

			Не зная как да се гмурна,

			за да я издърпам нагоре,

			да я метна на палубата

			на кораба, който

			пак чака готовите

			да отплават,

			и да те помоля да я догониш,

			преди да я открадне завинаги

			вятърът.

			Толкова дълъг може да е

			пътят към нея,

			колкото кратко позволиш

			на болката да остане

			при теб.

		

	
		
			Зора

			                                               на Вики

			Загаси я тази луна – да не свети.

			И сипи ми най-тъмното вино.

			Ще отпивам. Ще реша косите си есенни

			и ще падат звезди във нищото.

			 

			Днес видях нашата къща, която

			доскоро домът ни беше.

			Уж е същата, но не мога да вляза

			и да приспя под стрехата ѝ страховете си.

			 

			Чужди хора подреждат мечтите си

			до прозореца ѝ към планината.

			И на двора край зимните ни кокичета

			чужди стъпки очаква земята.

			 

			Но след тази нощ зората ще проговори

			с гласа на помъдрялото ми момиче:

			Чу ли, мамо – домът ни са хората,

			които винаги ще обичаме. 

		

	
		
			Променяй света

			                                          на Алекс

			Ще завладея света – каза ми

			преди да пораснеш окончателно.

			Дългите ти пръсти засвириха 

			по клавишите на компютъра.

			На екрана сражението приключваше.

			Ти побеждаваше 

			и се качваше все по-нагоре

			в нивата на свят с различна история

			от тази, в която живеем.

			Свят, забравящ 

			единствената смислена битка – 

			на доброто със злото –

			и затъващ все повече

			в блатото на 

			свирепи 

			малки и големи,

			лични и обществени,

			вътрешни и външни

			войни

			за власт и още власт,

			за пари и още пари,

			за влияние и още влияние...,

			в които няма нито само зло,

			нито само добро, 

			защото изначалните им категории

			са смляни

			в пихтиестата маса 

			от насилие,

			кръв

			и тайни.

			Нима искаш да завладееш този свят –

			исках да те попитам 

			преди да пораснеш окончателно.

			Пръстите ти пробягаха

			по клавиатурата, за да започнат

			нова мелодия – още по-епична

			от предишната.

			По-високото ниво

			предполага по-голямо съсредоточаване,

			за да предвидиш няколко хода 

			напред,

			знаех по-рано от теб.

			Какъв е смисълът от завладяването – 

			питах се още,

			докато те наблюдавах

			как виртуозно разговаряш

			с машината.

			Не смеех да те прекъсвам.

			Питах само себе си.

			Мамо! 

			Завладяването има смисъл

			само за да стане светът 

			по-добър – 

			каза, разгадал въпроса ми,

			висящ във въздуха 

			между мен и теб,

			като паяжина на времето – 

			от моето до твоето раждане

			и след това...

			до този миг,

			в който осъзнах,

			че ти вече си победил 

			момчето, което растеше

			пред очите ми, 

			и си започнал 

			не игра

			на по-високо ниво,

			а живот, 

			в който сам 

			ще определиш границата

			на хоризонта 

			и необятността

			на света 

			за промяна. 

		

	
		
			Дума

			                                                на Юли

			Ще взема майка си – 

			А дъщеря си ще оставя

			да полети високо,

			следвайки мечтите си,

			и да реши сама

			къде, кога и как

			гнездо да свие 

			и да стане майка.

			Синът ми има още време

			да бъде с мен.

			Ала и двамата –

			където и да са –

			ще бъдат в мен.

			А аз готова съм 

			да тръгна.

			И да оставя

			да ме водиш

			на околосветско

			плаване – 

			от бряг до бряг 

			между душите ни

			и между вселените

			на всички векове,

			които прекосяваме

			от всяка сутрин 

			чак до вечерта.

			И после пак.

			Къде е фарът?

			Не ми показвай, 

			вярвам ти!

			Знам, че със затворени очи

			ще го намериш,

			защото светлината

			е със теб

			и води ни

			през мъртвите вълнения,

			през бурите

			и през онази

			пагубна безбрежност

			на спокойствието,

			в която се разбиват

			даже най-умелите

			моряци.

			Ще стигнем залива,

			където да отседнем

			и да започнем всичко

			отначало. 

			Подобно мида, 

			около която песъчинките 

			ще се събират постепенно

			и ще оформят бряг.

			Децата ни. И мама.

			Сестра ми и мъжът ѝ, 

			и децата им –

			със своите любими и деца – 

			ще дойдат някой ден.

			Приятелите –

			на пръсти ги броя –

			ще дойдат също.

			И пак ще бъдем 

			всички заедно.

			А от постелята

			на облачето бяло

			ще се усмихват

			баща ми

			и родителите ти –

			щастливи,

			че сме се събрали

			както винаги

			и вдигаме наздравица

			за пътешествията

			на духа и думите,

			с които продължаваме

			и тях самите

			всеки ден.

			А поетът

			стих ще напише,

			защото 

			така изглежда любовта,

			която не можеш

			да не възпееш!

			И пречистена,

			ще бъда океан,

			и мъничка сълза

			в окото ти ще бъда 

			едновременно.

			И фар, и бряг,

			и лодка...

			Ще бъда.

			Роман. Поема,

			Стих и думи.

			Дума.

			Екатерина.

			Катя.

			К.

			...

			МЕЧТА ЗА КНИГА

			„Мечта за книга“ (www.dreambook.bg) е онлайн спомоществователна (краудфъндинг) платформа за създаване и реализиране на проекти в областта на литературата.

			Тази платформа ще Ви помогне да сбъднете своята мечта за книга!

			Какво предлага платформата:

			„Мечта за книга“ предлага на българските автори възможности да намерят финансиране на книгите си от частни лица и обществени организации.

			За разлика от другите подобни платформи, „Мечта за книга“ е специализирана точно във финансирането на книги и има множество инструменти, улесняващи това.

			Вие ще можете да продавате „на зелено“ екземпляри от книгата си на отделни лица, както и да търсите по-мащабно финансиране за проекта.

			Фондация „Български издател“, като издателство, специализирано в издаване на български автори, поема ангажимента и гаранцията, че събраните средства ще бъдат вложени в издаване на книга, а не усвоени от автора.

			Как работим:

			За да можете да участвате в платформата, трябва да имате готова, завършена книга. Частично готови проекти не се допускат.

			Може да се кандидатства с вече издадени книги, стига авторът да има права над тях.

			Авторът кандидатства с книгата си на адрес book@dreambook.bg. Ако книгата бъде одобрена, му се предлагат оферти за различни тиражи, както и експертна оценка какъв реален тираж би могъл да се продаде.

			След уточняване на условията се сключва договор между автора и Фондация „Български издател“.

			За да може да бъде въведен проекта в платформата, авторът трябва да има валиден фейсбук профил с истинско име и реална снимка.

			В платфомата авторът публикува следните материали:

			
					Рекламно представяне на себе си и проекта, плюс части от текста в размер на 4 страници А4;

					Подбрани части от текста – до 20 страници А4, които ще бъдат представени в сайта като PDF файл;

					Примерна корица и/или други илюстрации към книгата;

					Рекламен видео клип;

			

			Началната такса за участие в проекта е в размер на 50 лв, срещу което авторът получава редакция/корек­ция на рекламния текст, рекламен банер и една седмица реклама на първа страница на проекта

			Срокът на един проект е два месеца. Ако в рамките на този срок авторът е набрал 50% от финансирането, то му се дава още един допълнителен месец за донабиране на липсващата сума.

			Авторът ще има възможност – основно, да продава единични бройки от своята книга, както и да приема дарения.

			Ако в рамките на проекта не се набере 50% от исканата сума, то парите се връщат на закупилите книгата.

			Ако се набере над 50%, но под общата сума за проекта, то е възможно предоговаряне на условията с Издателство „Български писател“, така че да се издаде тираж, отговарящ на набраната сума.

			Закупуване на книги / получаване на суми по проекта ще е възможно чрез:

			Банков превод

			Пощенски запис

			Еpay/Easypay

			Paypal

			На всеки три месеца Фондация „Български издател“ ще осигурява липсващото финансиране на един или няколко проекта, които са показали отлични показатели.

			Платформата „Мечта за книга“ предлага различни рекламни площадки на своя сайт, на другите сайтове на Фондацията „Български издател“, както и в различни фейсбук страници, но основната реклама се очаква да дойде от личната инициатива на авторите.

			КНИГИ ИЗДАДЕНИ ОТ МЕЧТА ЗА КНИГА

			1. „Сеизмичен роман“ - Цветелина Александрова

			2. „Как се става рицар“ - Уорън Блийч

			3. „Самотата спи на възглавницата ми“ - Иван Богданов

			4. „Хазнатар“ - Илияна Каракочева /Ина Крейн/

			5. „Сенките на спомените“ - Надя Луканова

			6. „Тайните на старата вила 2“ - Слава Славчева

			7. „Следобед, някъде към пет“ - Нели Господинова

			8. „Ошав с мащерка, мента и коприва“ - Николина Серафимова

			9. „Мълчанието на майките“ - Нина Дончева

			10. „Под звездното небе“ - Ангел Филипов

